CELEX: 32022D0289
Language: hr
Date: 2022-02-22 00:00:00
Title: Provedbena odluka Komisije (EU) 2022/289 оd 22. veljače 2022. o uspostavi ERIC-a za analizu ekosustava i eksperimentiranje na njima (AnaEE-ERIC) (priopćeno pod brojem dokumenta C(2022) 933) (Vjerodostojan je samo tekst na bugarskom, češkom, danskom, nizozemskom, francuskom, talijanskom, finskom i švedskom jeziku) (Tekst značajan za EGP)

24.2.2022   
               
               
                  HR
               
               
                  Službeni list Europske unije
               
               
                  L 43/73
               
            
         PROVEDBENA ODLUKA KOMISIJE (EU) 2022/289
         оd 22. veljače 2022.
         o uspostavi ERIC-a za analizu ekosustava i eksperimentiranje na njima (AnaEE-ERIC)
         
            
               (priopćeno pod brojem dokumenta C(2022) 933)
            
         
         (Vjerodostojan je samo tekst na bugarskom, češkom, danskom, nizozemskom, francuskom, talijanskom, finskom i švedskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 723/2009 od 25. lipnja 2009. o pravnom okviru Zajednice za Konzorcij europskih istraživačkih infrastruktura (ERIC) (1), a posebno njezin članak 6. stavak 1. točku (a),
         budući da:
         
                     (1)
                  
                  
                     Bugarska, Češka, Danska, Francuska, Italija, Finska i Međunarodni centar za napredne mediteranske agronomske studije podnijeli su Komisiji zahtjev za osnivanje ERIC-a za analizu ekosustava i eksperimentiranje na njima (AnaEE-ERIC) (dalje u tekstu „zahtjev”). Belgija je priopćila svoju odluku da u početku sudjeluje u AnaEE-ERIC-u kao promatrač.
                  
               
                     (2)
                  
                  
                     Podnositelji zahtjeva složili su se da će Francuska biti država članica domaćin AnaEE-ERIC-a.
                  
               
                     (3)
                  
                  
                     Uredba (EZ) br. 723/2009 uključena je u Sporazum o Europskom gospodarskom prostoru (EGP) Odlukom Zajedničkog odbora EGP-a br. 72/2015 (2).
                  
               
                     (4)
                  
                  
                     Komisija je u skladu s člankom 5. stavkom 2. Uredbe (EZ) br. 723/2009 procijenila zahtjev i zaključila da on ispunjava uvjete utvrđene u toj uredbi. Tijekom procjene Komisija je prikupila stajališta neovisnih stručnjaka u području analize ekosustava i eksperimentiranja na njima.
                  
               
                     (5)
                  
                  
                     Mjere predviđene u ovoj Odluci u skladu su s mišljenjem Odbora uspostavljenog na temelju članka 20. Uredbe (EZ) br. 723/2009,
                  
               DONIJELA JE OVU ODLUKU:
         
            Članak 1.
            
               1.   Uspostavlja se ERIC za analizu ekosustava i eksperimentiranje na njima (AnaEE-ERIC).
            
            
               2.   Temeljni elementi Statuta AnaEE-ERIC-a utvrđeni su u Prilogu ovoj Provedbenoj odluci.
            
         
         
            Članak 2.
            Odluka je upućena Kraljevini Belgiji, Republici Bugarskoj, Češkoj Republici, Kraljevini Danskoj, Francuskoj Republici, Talijanskoj Republici i Republici Finskoj.
         
         
            Sastavljeno u Bruxellesu 22. veljače 2022.
            
               
                  Za Komisiju
               
               Mariya GABRIEL
               
                  Članica Komisije
               
            
         
         
            (1)  SL L 206, 8.8.2009., str. 1.
         
         
            (2)  Odluka Zajedničkog odbora EGP-a br. 72/2015 od 20. ožujka 2015. o izmjeni Protokola 31 uz Sporazum o EGP-u, o suradnji u posebnim područjima izvan četiriju sloboda (SL L 129, 19.5.2016., str. 85.).
      
      
         
            PRILOG
            TEMELJNI ELEMENTI STATUTA AnaEE-ERIC-a
            
               Članak 1.
               Ime
               Uspostavlja se raspodijeljeni Konzorcij europskih istraživačkih infrastruktura (ERIC) pod imenom „ERIC za analizu ekosustava i eksperimentiranje na njima” (AnaEE-ERIC). Taj konzorcij je konzorcij europskih istraživačkih infrastruktura (ERIC) osnovan u skladu s odredbama Uredbe (EZ) br. 723/2009.
            
            
               Članak 2.
               Zakonsko sjedište
               Zakonsko sjedište AnaEE-ERIC-a je u Francuskoj, u Gif-sur-Yvetteu.
            
            
               Članak 3.
               Zadaća i aktivnosti
               
                  1.   Glavna je zadaća AnaEE-ERIC-a uspostaviti distribuiranu istraživačku infrastrukturu namijenjenu analizi ekosustava i eksperimentiranju na njima. Cilj je osigurati alate, usluge i znanje potrebne za rješavanje složenih globalnih okolišnih i klimatskih problema s kojima su ljudska društva suočena.
               
               
                  2.   AnaEE-ERIC djeluje putem središnje platforme (CH), centra za povezivanje i sintezu (ISC), tehnološkog centra (TC) i centra za modeliranje podataka (DMC).
               
               
                  3.   Za potrebe stavka 1. AnaEE-ERIC:
                  
                              a.
                           
                           
                              koordinira pristup nacionalnim platformama za eksperimentiranje, analizu i modeliranje te organizira suradnju s europskom infrastrukturom;
                           
                        
                              b.
                           
                           
                              podupire europske istraživačke programe i projekte;
                           
                        
                              c.
                           
                           
                              razvija tehnologiju, usklađuje metode, uspostavlja industrijska partnerstva i olakšava prijenos znanja;
                           
                        
                              d.
                           
                           
                              doprinosi razmjeni znanja i/ili kompetencija unutar europskog istraživačkog prostora (EIP) i većoj upotrebi intelektualnog potencijala diljem Europe;
                           
                        
                              e.
                           
                           
                              razvija pristup podacima, njihovu razmjenu i modeliranje;
                           
                        
                              f.
                           
                           
                              organizira osposobljavanje;
                           
                        
                              g.
                           
                           
                              provodi komunikacijsku strategiju;
                           
                        
                              h.
                           
                           
                              poduzima sve druge povezane mjere koje su potrebne za ispunjavanje njegovih ciljeva.
                           
                        
               
                  4.   AnaEE-ERIC svoju glavnu zadaću obavlja na negospodarskoj osnovi. AnaEE-ERIC može obavljati ograničene gospodarske aktivnosti pod uvjetom da su one usko povezane s glavnim zadaćama utvrđenima u članku 3. stavku 3. i ne ugrožavaju ostvarenje tih zadaća.
               
            
            
               Članak 4.
               Trajanje i postupak likvidacije
               
                  1.   AnaEE-ERIC osniva se na početno razdoblje od 10 godina. Skupština članova može odlučiti produljiti razdoblje njegova djelovanja uzastopnim razdobljima od 10 godina.
               
               
                  2.   O likvidaciji AnaEE-ERIC-a odlučuje Skupština članova u skladu s člankom 18. stavkom 10. Statuta.
               
               
                  3.   AnaEE-ERIC bez nepotrebne odgode, a u svakom slučaju u roku od 10 dana nakon donošenja odluke o njegovoj likvidaciji, obavješćuje Europsku komisiju o toj odluci.
               
               
                  4.   Sredstva preostala nakon otplate dugova AnaEE-ERIC-a raspodjeljuju se među članovima razmjerno njihovim akumuliranim godišnjim doprinosima AnaEE-ERIC-u kako je utvrđeno u članku 17. Statuta.
               
               
                  5.   AnaEE-ERIC bez nepotrebne odgode, a u svakom slučaju u roku od 10 dana nakon zaključenja postupka likvidacije, o tome obavješćuje Komisiju.
               
               
                  6.   AnaEE-ERIC prestaje postojati na dan kad Europska komisija objavi odgovarajuću obavijest u seriji L Službenog lista Europske unije.
               
            
            
               Članak 5.
               Sustav odgovornosti
               
                  1.   AnaEE-ERIC odgovara za svoje dugove.
               
               
                  2.   Financijska odgovornost članova za dugove AnaEE-ERIC-a bilo koje vrste ograničena je na njihov doprinos AnaEE-ERIC-u u zadnjoj punoj godini djelovanja.
               
               
                  3.   AnaEE-ERIC se mora osigurati za pokriće rizika specifičnih za njegove aktivnosti.
               
            
            
               Članak 6.
               Politika pristupa za korisnike
               
                  1.   Pristup objektima i uslugama AnaEE-ERIC-a koji omogućuju središnja platforma ili centri za pružanje usluga AnaEE-ERIC-a daje se na temelju načela otvorenog pristupa. AnaEE-ERIC provodi pravila o pristupu infrastrukturi uz politiku naknada kojom se daju poticaji njegovim članovima.
               
               
                  2.   AnaEE-ERIC na svojem internetskom portalu pruža informacije o klimatskim i biogeografskim gradijentima te komplementarnim kompetencijama i tehnikama platformi AnaEE-ERIC-a kako bi pomogao znanstvenicima u fazi izrade projekta i olakšao inkubaciju projekata upotrebom nekoliko platformi različitih članova.
               
               
                  3.   Središnja platforma AnaEE-ERIC-a odobrava pristup objektima i uslugama AnaEE-ERIC-a koje pružaju centri za pružanje usluga ili nacionalne platforme na temelju procjene znanstvene kvalitete predložene upotrebe na osnovi neovisnog znanstvenog vrednovanja koje provodi stručni odbor koji je imenovala Skupština članova i tehničke izvedivosti koju procjenjuje AnaEE-ERIC. Mogućim etičkim pitanjima u vezi s prijedlogom bavi se Neovisni savjetodavni odbor za etiku (vidjeti članak 25. Statuta).
               
               
                  4.   Ako se zbog kapaciteta mora ograničiti pristup objektima i uslugama AnaEE-ERIC-a za potrebe istraživanja, odabir se provodi u skladu s postupkom utvrđenim u pravilima o radu iz Statuta uzimajući u obzir kriterije odabira utemeljene na znanstvenoj izvrsnosti te tehničkoj i financijskoj izvedivosti prijedloga.
               
               
                  5.   AnaEE-ERIC na početku stavlja na raspolaganje metapodatke svakog projekta, i za eksperimentalne postavke na nacionalnim platformama i za podatke koje generiraju centri za pružanje usluga.
               
               
                  6.   Dostupnost podataka osigurava se u skladu s politikom otvorenog pristupa AnaEE-ERIC-a. Pristup se regulira pravilima o radu iz Statuta, uglavnom predviđajući standardno razdoblje odgode, nakon kojeg podaci postaju dostupni javnosti. U politici pristupa uzima se u obzir europski pravni okvir za zaštitu podataka (1) povezan s razmjenom osobnih podataka korisnika među članovima.
               
            
            
               Članak 7.
               Politika znanstvenog vrednovanja
               
                  Ad hoc neovisni znanstveni odbor vrednuje aktivnosti AnaEE-ERIC-a svakih pet godina. Skupština članova pokreće to vrednovanje i prema potrebi daje posebne upute. U pravilima o radu iz Statuta utvrdit će se načela i postupci vrednovanja.
            
            
               Članak 8.
               Politika širenja podataka
               
                  1.   AnaEE-ERIC olakšava istraživanje i općenito potiče slobodan pristup istraživačkim podacima koliko je to moguće.
               
               
                  2.   AnaEE-ERIC od korisnika zahtijeva da objavljuju rezultate svojih istraživanja i osiguraju im pristup putem AnaEE-ERIC-a.
               
               
                  3.   AnaEE-ERIC do svojih ciljnih skupina dopire putem nekoliko kanala, kao što su internetski portal, bilten, radionice, sudjelovanje na konferencijama, članci u časopisima i dnevnim novinama, društvene mreže itd.
               
            
            
               Članak 9.
               Politika zaštite prava intelektualnog vlasništva
               
                  1.   AnaEE-ERIC vlasnik je svih prava intelektualnog vlasništva koja stvori, koja mu nastanu, stekne ih ili razvije tijekom svojih aktivnosti.
               
               
                  2.   Podložno uvjetima ugovora između AnaEE-ERIC-a i članova ili promatrača, sva prava intelektualnog vlasništva koja član ili promatrač stvori, koja mu nastanu, stekne ih ili razvije vlasništvo su tog člana ili promatrača.
               
            
            
               Članak 10.
               Politika zapošljavanja
               
                  1.   Uvjeti za zapošljavanje AnaEE-ERIC-a uređuju se zakonima zemlje u kojoj je osoblje zaposleno ili zakonima zemlje u kojoj se provode aktivnosti AnaEE-ERIC-a.
               
               
                  2.   Postupci odabira za radna mjesta u AnaEE-ERIC-u moraju biti transparentni, nediskriminirajući i u skladu s načelom jednakih prilika. Pronalaženje i zapošljavanje osoblja ne smiju biti diskriminirajući.
               
               
                  3.   Zapošljavanje se provodi na temelju međunarodne objave poziva.
               
            
            
               Članak 11.
               Politika javne nabave
               
                  1.   AnaEE-ERIC odnosi se prema natjecateljima i ponuditeljima jednako i bez diskriminacije, bez obzira na to imaju li sjedište u Europskoj uniji ili ne. U okviru politike nabave AnaEE-ERIC-a poštuju se načela transparentnosti, tržišnog natjecanja i nediskriminacije. Detaljna pravila o postupcima i kriterijima javne nabave utvrđuju se u pravilima o radu iz Statuta.
               
               
                  2.   Nabava koju provode članovi i promatrači za potrebe aktivnosti AnaEE-ERIC-a provodi se uzimajući u obzir potrebe AnaEE-ERIC-a, tehničke uvjete i specifikacije koje izdaju mjerodavna tijela.
               
            
            
               (1)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (OJ L 119, 4.5.2016, p. 1).